ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουλίου 1994 για την έγκριση προγράμματος εξάλειψης της βρουκέλλωσης των βοοειδών που υπέβαλε η Πορτογαλία και για τον καθορισμό του ύψους της χρηματοδοτικής συμμετοχής της Κοινότητας και για την κατάργηση της απόφασης 92/301/ΕΟΚ της Επιτροπής (Το κείμενο στην πορτογαλική γλώσσα είναι το μόνο αυθεντικό) (94/526/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ (2), και ιδίως το άρθρο 24,

Εκτιμώντας:

ότι η απόφαση 90/424/ΕΟΚ προβλέπει τη δυνατότητα ανάληψης χρηματοδοτικής συμμετοχής της Κοινότητας στην εξάλειψη και την παρακολούθηση της βρουκέλλωσης των βοοειδών-

ότι, βάσει της επιστολής της 6ης Μαΐου 1994, η Πορτογαλία υπέβαλε πρόγραμμα εξάλειψης της βρουκέλλωσης των βοοειδών σε αντικατάσταση του ισχύοντος προγράμματος για την Πορτογαλία, το οποίο εγκρίθηκε με την απόφαση 92/301/ΕΟΚ (3)-

ότι το πρόγραμμα μελετήθηκε και βρέθηκε σύμφωνο με όλα κοινοτικά κριτήρια που αφορούν την εξάλειψη της νόσου σύμφωνα με την απόφαση 90/638/ΕΟΚ του Συμβουλίου της 27ης Νοεμβρίου 1990 για τον καθορισμό των κοινοτικών κριτηρίων που εφαρμόζονται στις ενέργειες εκρίζωσης και επιτήρησης ορισμένων ζωικών ασθενειών (4), όπως τροποποιήθηκε τελευταία από την οδηγία 92/65/ΕΟΚ (5)-

ότι, είναι ανάγκη να καταργηθεί η απόφαση 92/301/ΕΟΚ-

ότι, δεδομένης της σημασίας του προγράμματος για την επίτευξη των στόχων της Κοινότητας στον τομέα της υγείας των ζώων, πρέπει να καθορισθεί η χρηματοδοτική συμμετοχή της Κοινότητας σε 50 % των δαπανών που πραγματοποιεί η Πορτογαλία μέχρι το ανώτατο όριο των 1 440 000 Ecu-

ότι η χρηματοδοτική συμμετοχή της Κοινότητας θα χορηγηθεί εφόσον πραγματοποιηθούν οι προβλεπόμενες ενέργειες και οι αρχές υποβάλλουν όλα τα απαραίτητα στοιχεία εντός των προβλεπόμενων προθεσμιών-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το πρόγραμμα εξάλειψης της βρουκέλλωσης των βοοειδών που υπέβαλε η Πορτογαλία για την περίοδο από 1ης Ιουλίου έως 31 Δεκεμβρίου 1994.

Άρθρο 2

Η Πορτογαλία θέτει σε ισχύ την 1η Ιουλίου 1994 τις νομοθετικές ρυθμιστικές και διοικητικές διατάξεις για την υλοποίηση του προγράμματος που προβλέπεται στο άρθρο 1.

Άρθρο 3

Η απόφαση 92/301/ΕΟΚ καταργείται.

Άρθρο 4

1. Η προσωρινή χρηματοδοτική συμμετοχή της Κοινότητας πρέπει να ανέρχεται στο 50 % των δαπανών για τις δοκιμασίες και των δαπανών που αναλαμβάνονται από την Πορτογαλία για αποζημιώσεις των κατόχων για τη σφαγή των ζώων και έως ανώτατο όριο 1 440 000 Ecu.

2. Η χρηματοδοτική συνεισφορά της Κοινότητας χορηγείται υπό τον όρο ότι:

- διαβιβάζεται κάθε τρίμηνο στην Επιτροπή έκθεση σχετικά με την πρόοδο του προγράμματος καθώς και σχετικά με τις πραγματοποιηθείσες δαπάνες,

- διαβιβάζεται, μέχρι την 1η Ιουλίου 1995 το αργότερο, τελική έκθεση σχετικά με τα τεχνικά στοιχεία της εκτέλεσης του προγράμματος, η οποία συνοδεύεται από δικαιολογητικά έγγραφα που αφορούν τις δαπάνες.

3. Η χρηματοδοτική συνεισφορά της Κοινότητας καταβάλλεται σε Ecu με την ισοτιμία που ισχύει την πρώτη εργάσιμη ημέρα του μήνα υποβολής της αίτησης πληρωμής και η οποία δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 27 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 162 της 16. 6. 1992, σ. 20.

(4) ΕΕ αριθ. L 347 της 12. 12. 1990, σ. 27.

(5) ΕΕ αριθ. L 268 της 14. 9. 1992, σ. 54.